Udkast til AFGØRELSE TRUFFET AF DET BLANDEDE EØS-UDVALG om ændring af protokol 30 til EØS-aftalen om særlige bestemmelser om tilrettelæggelse af samarbejdet på det statistiske område - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Protokol 30 til EØS-aftalen indeholder specifikke bestemmelser om tilrettelæggelse af samarbejdet på det statistiske område.

2. Vedlagte udkast til afgørelse truffet af Det Blandede EØS-udvalg tager sigte på at ændre protokol 30 for at udvide samarbejdet på det statistiske område. Det fastlægger rammerne for samarbejde og fastsætter betingelserne for EØS-EFTA-staternes fulde deltagelse i EF-programmer og -aktioner på dette område:

- 397 R 0322: Rådets forordning (EF) nr. 322/97 af 17. februar 1997 om EF-statistikker (EFT L 52 af 22.2.1997, s. 1)

- 32002 D 2367: Europa-Parlamentets og Rådets beslutning nr. 2367/2002/EF af 16. december 2002 om Fællesskabets statistiske program 2003-2007 (EFT L 358 af 31.12.2002, s. 1).

3. I henhold til artikel 1, stk. 3, litra b), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet Fællesskabets holdning til sådanne afgørelser efter forslag fra Kommissionen.

4. Udkastet til afgørelse truffet af Det Blandede EØS-Udvalg forelægges Rådet til godkendelse. Kommissionen håber at kunne forelægge Fællesskabets holdning i Det Blandede EØS-udvalg i juli 2003 eller, hvis denne dato ikke er mulig, at vedtage afgørelsen ved en skriftlig procedure mellem Fællesskabet og EØS-/EFTA-staterne.

Udkast til AFGØRELSE TRUFFET AF DET BLANDEDE EØS-UDVALG om ændring af protokol 30 til EØS-aftalen om særlige bestemmelser om tilrettelæggelse af samarbejdet på det statistiske område

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt 'aftalen', særlig artikel 98, og

ud fra følgende betragtninger:

(1) Protokol 30 til aftalen blev ændret ved afgørelse nr. 99/2000 truffet af Det Blandede EØS-udvalg den 27. oktober 2000 [1].

[1] EFT L 7 af 11.1.2001, s. 29.

(2) Det statistiske program for EØS skal baseres på Europa-Parlamentets og Rådets beslutning nr. 2367/2002/EF af 16. december 2002 [2] om Fællesskabets statistiske program 2003-2007 og skal omfatte de programdele, der er nødvendige for at beskrive og overvåge alle relevante økonomiske, sociale og miljømæssige aspekter i Det Europæiske Økonomiske Samarbejdsområde.

[2] EFT L 358 af 31.12.2002, s. 1.

(3) Det statistiske program for EØS skal tage hensyn til bestemmelserne i Rådets forordning (EF) nr. 322/97 af 17. februar 1997 om EF-statistikker [3].

[3] EFT L 52 af 22.2.1997, s. 1.

(4) Protokol 30 til aftalen bør derfor ændres, således at dette udvidede samarbejde kan finde sted fra den 1. januar 2003 -

TRUFFET FØLGENDE AFGØRELSE:

Artikel 1

I protokol 30 til aftalen foretages følgende ændringer:

1. Følgende indsættes før stk. 1:

'I. statistisk program 1998 til 2002'

2. Følgende indsættes efter stk. 7:

'II. Statistisk program 2003 til 2007

1. En konference bestående af repræsentanter for de kontraherende parters nationale statistiske kontorer, De Europæiske Fællesskabers Statistiske Kontor (Eurostat) samt EFTA's Kontor for Statistisk Rådgivning (OSA EFTA) fastlægger retningslinjer for det statistiske samarbejde, udarbejder programmer og procedurer, som er nøje koordineret med Fællesskabets programmer og procedurer, og påser, at de gennemføres. Konferencen og Udvalget for Det Statistiske Program (SPC) udfører deres opgaver inden for rammerne af denne protokol på fælles møder under betegnelsen SPC/EØS-konference i henhold til særlige procedurer, der fastlægges af denne konference.

2. Fællesskabets statistiske program 2003-2007, jf. Europa-Parlamentets og Rådets beslutning, som er omhandlet i stk. 7, udgør rammerne for de statistiske foranstaltninger i EØS-regi, som skal gennemføres i perioden fra den 1. januar 2003 til den 31. december 2007. Alle hovedområder og statistiske temaer i Fællesskabets statistiske program 2003-2007 anses som værende relevante for det statistiske samarbejde i EØS-regi og er åbne for EFTA-staternes uindskrænkede deltagelse.

Fra den 1. januar 2003 udarbejdes der et særskilt statistisk årsprogram i EØS-regi af Kontoret for Statistisk Rådgivning i samråd med EFTA's ledere af de nationale statistiske institutters arbejdsgruppe. Det statistiske årsprogram i EØS-regi udarbejdes som et delprogram sideløbende med det årlige arbejdsprogram, der udarbejdes af Kommissionen i overensstemmelse med Rådets beslutning omhandlet i stk. 7.

3. Fra begyndelsen af samarbejdet vedrørende de i stk. 2 nævnte programmer og aktioner deltager EFTA-staterne uindskrænket uden stemmeret i de EF-udvalg og andre organer, der bistår Kommissionen ved forvaltningen og udviklingen af disse programmer og aktioner.

4. De statistiske oplysninger fra EFTA-staterne fremsendes af EFTA-staterne til Eurostat til lagring, bearbejdning og formidling. Med henblik herpå arbejder OSA EFTA nært sammen med EFTA-staterne og Eurostat for at sikre, at oplysninger fra EFTA-staterne fremsendes korrekt og formidles til de forskellige brugergrupper via de sædvanlige kanaler som del af EØS-statistikkerne.

Behandlingen af statistikker fra EFTA-staterne finder sted i henhold til Rådets forordning, som er omhandlet i stk. 7.

5. Fra den 1. januar 2003 bidrager EFTA-staterne finansielt med et beløb svarende til 75 % af beløbet under budgetpost B5-600A og B5-600B eller efterfølgende artikel (Politik for statistisk information) i Den Europæiske Unions almindelige budget, jf. artikel 82, stk. 1, litra a), i aftalen og dertil knyttede finansforordninger.

EFTA-staterne afholder Eurostats ekstraomkostninger i forbindelse med lagring, bearbejdning og formidling af oplysninger fra disse lande i henhold til aftalememorandummet mellem EFTA-Sekretariatet og Eurostat vedrørende EFTA's bidrag, som er omhandlet i dette stykke.

EFTA-staterne bidrager finansielt til Fællesskabets generalomkostninger bortset fra dem, som vedrører lagring, bearbejdning og formidling af oplysninger, i overensstemmelse med artikel 82, stk. 1, litra b), i aftalen.

6. Der udarbejdes en rapport, hvori det vurderes, om de mål, prioriteter og foranstaltninger der er planlagt for perioden fra den 1. januar 2003 til den 31. december 2007, er blevet gennemført, og denne rapport forelægges SPC/EØS-konferencen, der er omhandlet i stk. 1, og Det Blandede EØS-udvalg.

7. Protokollen omfatter følgende fællesskabsretsakter:

- 397 R 0322: Rådets forordning (EF) nr. 322/97 af 17. februar 1997 om EF-statistikker (EFT L 52 af 22.2.1997, s. 1)

- 32002 D 2367: Europa-Parlamentets og Rådets beslutning nr. 2367/2002/EF af 16. december 2002 om Fællesskabets statistiske program 2003-2007 (EFT L 358 af 31.12.2002, s. 1).'

Artikel 2

Den liste over udvalg, som er godkendt af de kontraherende parter, og som er anført i det godkendte referat vedrørende protokol 30 fra forhandlingerne om en aftale mellem Det Europæiske Økonomiske Fællesskab, Det Europæiske Kul- og Stålfællesskab og deres medlemsstater og EFTA-staterne vedrørende Det Europæiske Økonomiske Samarbejdsområde, har ingen virkning for EFTA-staternes deltagelse i andre EF-udvalg eller -organer i henhold til stk. 3 i protokol 30, som ændret ved denne afgørelse.

Artikel 3

Denne afgørelse træder i kraft dagen efter, at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 [4].

[4] [Ingen forfatningsmæssige krav angivet.] [Forfatningsmæssige krav angivet.]

Den anvendes fra den 1. januar 2003.

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den

På vegne af Det Blandede EØS-udvalg

Formand H. S. H. Prinz Nikolaus von Liechtenstein

Sekretærer for Det Blandede EØS-udvalg P.K. Mannes M. Brinkmann